
TROSKAPSFORHOLD







	TORDENKLANEN




	LEDER

	ILDSTJERNE – attraktiv, rød hannkatt




	NESTLEDER

	GRÅSTRIPE – langhåret, grå hannkatt




	MEDISINKATT

	KULLHÅR – mørkegrå hunnkatt




	
	LÆRLING: LØVPOTE



	KRIGERE

	(hann- og hunnkatter uten små kattunger)

MUSEPELS – liten, gråbrun hunnkatt

LÆRLING: LANGPOTE

STØVPELS – mørkebrun, stripete hannkatt

LÆRLING: EKORNPOTE

SANDSTORM – lys, rød hunnkatt

LÆRLING: ENGPOTE

SNØHALE – langhåret, hvit hannkatt

SPRAGLEBASS – gyllenbrun, stripete hannkatt

LÆRLING: HVITPOTE

TORNEKLO – gyllenbrun, stripete hannkatt

LÆRLING: SPISSPOTE

LYSHJERTE – hvit hunnkatt med røde flekker

BUSKEKLO – mørkebrun, stripete hannkatt med ravgule øyne

ASKEPELS – lysegrå hannkatt med mørkere flekker og mørkeblå øyne

REGNHÅR – mørkegrå hannkatt med blå øyne

SOTPELS – lysegrå hannkatt med gule øyne





	LÆRLINGER

	(mer enn seks måner gamle, trener til å bli krigere)

ENGPOTE – hvit- og skilpaddemønstret hunnkatt med gule øyne

EKORNPOTE – mørkerød hunnkatt med grønne øyne

LØVPOTE – lysebrun, stripete hunnkatt med hvite poter og gule øyne

LANGPOTE – langbeint svart hannkatt med brun mage og gule øyne

SPISSPOTE – liten mørkebrun hannkatt med gule øyne

HVITPOTE – hvit hunnkatt med grønne øyne





	DRONNINGER

	(hunnkatter som er drektige eller ammende)

GULLBLOM – lyserød hunnkatt, den eldste barseldronningen

BREGNESKY – lysegrå hunnkatt med mørkere flekker og lysegrønne øyne





	ELDRE

	(tidligere krigere og dronninger som nå har trukket seg tilbake)

SNØPELS – vakker, hvit hunnkatt med blå øyne

SPRAGLEHALE – en gang særskilt vakker skilpaddemønstret hunnkatt, den eldste i Tordenklanen

DROPLEHALE – lys, stripete hunnkatt

LANGHALE – lys hannkatt med svarte striper, tidlig pensjonert på grunn av sviktende syn





	SKYGGEKLANEN




	LEDER

	SVARTSTJERNE – stor, hvit hannkatt med enorme, kullsvarte poter




	NESTLEDER

	BRUNPELS – mørk, rødbrun hunnkatt




	MEDISINKATT

	LILLESKY – veldig liten stripete hannkatt




	KRIGERE

	EIKEPELS – liten, brun hannkatt

LÆRLING: RØYKPOTE

LÆRPELS – skilpaddemønstret hunnkatt med grønne øyne

BARHJERTE – mørkegrå hannkatt

ROGNKLO – rød hunnkatt

LÆRLING: FUGLEPOTE

LANGSTILK – langbeint, lysebrun, stripete hunnkatt





	ELDRE

	SNUFSEPUS – liten, grå- og hvitstripete hannkatt, tidligere medisinkatt





	VINDKLANEN




	LEDER

	KJEMPESTJERNE – eldre svart- og hvitstripete hannkatt med veldig lang hale




	NESTLEDER

	GJØRMEKLO – spraglete, mørkebrun hannkatt




	

	LÆRLING: KRÅKEPOTE – mørkegrå, nesten svart hannkatt med blå øyne




	MEDISINKATT

	NATTFJES – brun hannkatt med kort hale




	KRIGERE

	HALVHÅR – brunstripete hannkatt

SPINDELFOT – mørk, gråstripete hannkatt

FLENGEØRE – stripete hannkatt

HVITHALE – liten, hvit hunnkatt





	DRONNINGER

	MORGENBLOMST – skilpaddemønstret hunnkatt






	ELVEKLANEN




	LEDER

	LEOPARDSTJERNE – uvanlig flekkete gyllen hunnkatt




	NESTLEDER

	TÅKEFOT – mørkegrå hunnkatt med blå øyne




	MEDISINKATT

	GJØRMEPELS – langhåret, lysebrun hannkatt




	

	LÆRLING: MØLLVINGE – vakker gyllenstripet hunnkatt med gule øyne





	KRIGERE

	SVARTKLO – gråsvart hannkatt

TUNGFOT – kraftig, stripete hannkatt

STORMPELS – mørkegrå hannkatt med gule øyne

FJÆRHALE – lysegrå hunnkatt med blå øyne

HAUKFROST – bredskuldret mørkebrun hannkatt

MOSEPELS – skilpaddemønstret hunnkatt





	DRONNINGER

	GLITTERBLOMST – lysegrå hunnkatt




	ELDRE

	SKYGGEPELS – veldig mørk grå hunnkatt




	

	BRUMLEBASS – mørkebrun hannkatt




	KATTER UTENFOR KLANENE




	
	BONDEN – svart og hvit hannkatt som bor på en gård like ved skogen

RAVNEPOTE – glatthåret, svart katt som bor på gården sammen med Bonden

KJEKKAS – eldre, stripete hannkatt som bor i skogene nær havet

PROLOG

NATTEN LÅ OVER skogen. Det var ingen måne, men Sølvpelsens stjerner drysset sitt kjølige glitter over trærne. På bunnen av et steinete dalføre ble stjerneskinnet reflektert i en liten kulp. Luften var tung av duftene fra sen løvgrønt.

Vinden suste mykt gjennom trærne og lagde krusninger på vannets stille overflate. På toppen av dalføret ble bregnebladene skjøvet til side, og en katt kom til syne: Den blåaktige pelsen skinte mens hun steg elegant fra stein til stein ned til vannkanten.

Hun satte seg på en flat stein som stakk ut i vannet og løftet hodet for å se seg rundt. Som på et signal kom flere katter til syne, de strømmet til dalføret fra alle kanter og skrittet helt ned til vannkanten for å sitte så nærme vannet som mulig. Til slutt var nederste del av skråningen fylt med myke, glattpelsede skikkelser som stirret ned i kulpen.

Katten som hadde kommet først, reiste seg på potene. «En ny profeti har kommet!» mjauet hun. «En skjebne som vil forandre alt, har blitt spådd i stjernene.»

På den andre siden av vannet bøyde en annen katt sitt gylne rødbrune hode. «Jeg har også sett dette. Det vil være tvil, og en stor utfordring,» samstemte han.

«Mørke, vann, luft og himmel vil komme sammen og riste skogen til røttene,» fortsatte den blåpelsede katten. «Ingenting vil være som det er nå, eller som det har vært før.»

«En mektig storm vil komme,» mjauet en annen stemme, og ordet storm ble plukket opp og repetert rundt i sirkelen til det hørtes ut som torden rullet gjennom ansamlingen av katter.

Idet mumlingen stilnet, snakket en mager katt med glinsende svart pels fra et sted ved vannkanten. «Er det ingenting som kan forandre det som er i ferd med å skje? Ikke engang motet og kraften til den mektigste krigeren?»

«Skjebnen vil skje fyllest,» svarte den blågrå katten. «Men hvis klanene møter den som krigere, vil de overleve.» Hun løftet hodet og lot sitt lysende blikk sveipe over dalen. «Dere har alle sett det som vil ramme oss,» mjauet hun. «Og dere vet hva som må gjøres. Fire katter må velges ut til å holde sin klans skjebne i potene. Er dere klare til å gjøre deres valg foran alle i Stjerneklanen?»

Idet hun hadde snakket ferdig, skalv overflaten på vannet, selv om det ikke fantes vind der til å forstyrre den, så ble den stille igjen.

Den rødbrune hannkatten reiste seg på potene. Stjerneskinnet fikk pelsen på de brede skuldrene hans til å lyse som sølv. «Jeg begynner,» mjauet han. Han kikket til siden og møtte blikket til en lys brunstripet katt med skjev munn. «Skeivstjerne, har jeg din tillatelse til å snakke på vegne av Elveklanen?» Skeivstjerne bøyde hodet i enighet, og den første katten fortsatte. «Da inviterer jeg dere alle til å se og godkjenne mitt valg.»

Han stirret ned i vannet, like urørlig som steinene rundt ham, bortsett fra rykningene i haletippen. Et svakt grått bilde tok form i vannet foran ham, og alle kattene bøyde seg fremover for å se bedre.

«Den der?» mumlet den blåfargede katten mens hun stirret på skikkelsen i hjertet. «Er du sikker, Eikehjerte?»

Haletippen til den rødbrune hannkatten viftet frem og tilbake. «Jeg trodde du ville bli glad for det valget, Blåstjerne,» mjauet han med en lystig tone. «Synes du ikke hun ble godt opplært?»

«Hun ble utmerket opplært.» Blåstjernes nakkepels reiste seg som om han hadde sagt noe provoserende, så la den seg flatt igjen. «Er resten av Stjerneklanen enige?» spurte hun.

En bekreftende mumling steg opp fra de lyttende kattene, og den lysegrå skikkelsen løste seg opp og forsvant fra overflaten som igjen ble klar og rolig.

Nå reiste den svarte katten seg og trasket bort til vannkanten. «Dette er mitt valg,» kunngjorde han. «Se og godkjenn.»

Denne gangen var skikkelsen i vannet gulbrun og slank med sterke, muskuløse skuldre. Blåstjerne stirret ned i vannet noen sekunder før hun nikket bekreftende. «Hun har styrke og mot.»

«Men, Nattstjerne – er hun lojal?» spurte en annen katt.

Den svarte katten snudde hodet brått og gravde klørne ned i bakken. «Sier du at hun er illojal?»

«Hvis jeg gjør det, er det en grunn for det.» Svaret kom lynraskt tilbake. «Hun ble ikke født i Skyggeklanen, eller hva?»

«Men det kan gjøre henne til et godt valg,» mjauet Blåstjerne rolig. «Hvis klanene ikke kan samarbeide nå, vil de bli ødelagt. Kanskje er det katter med en pote i to klaner som trengs for å forstå hva som må gjøres.» Hun var stille et øyeblikk, men det kom ikke flere protester. «Godkjenner Stjerneklanen?»

Det var noen som nølte, men det tok ikke lang tid før samtykkende mjauing hørtes fra alle kattene. Overflaten på vannet kruste seg svakt, og da det lå stille igjen, var den gulbrune skikkelsen borte.

En annen svart katt nærmet seg vannkanten, hinkende på en tykk, forvridd pote. «Min tur,» sa han med hes stemme. «Se og godkjenn mitt valg.»

Den gråsvarte skikkelsen som tok form i vannet, var vanskelig å se i gjenskinnet fra nattehimmelen, og kattene myste en stund før noen snakket.

«Hva?» utbrøt omsider den rødbrune katten. «Det er en lærling!»

«Takk, Eikehjerte, jeg er klar over det,» mjauet den svarte hannkatten tørt.

«Skeivfot, du kan ikke sende en lærling i fare på denne måten,» ropte en katt fra bakerst i mengden.

«Ja, han er lærling,» svarte Skeivfot skarpt, «men han har mot og evner som en kriger. En dag kan han kanskje bli Vindklanens leder.»

«En dag er ikke nå,» påpekte Blåstjerne. «Og kvalitetene til en leder er ikke nødvendigvis det klanene trenger til å redde dem nå. Ønsker du å gjøre et nytt valg?»

Skeivfots hale pisket rasende, og nakkepelsen hans reiste seg mens han glodde på Blåstjerne. «Dette er mitt valg,» insisterte han. «Tør du – eller noen annen katt – å påstå at han ikke er god nok?»

«Hva sier dere?» Blikket hennes vandret rundt sirkelen. «Godkjenner Stjerneklanen? Husk at hver klan er fortapt hvis en av våre utvalgte katter skulle svikte eller mislykkes.»

Denne gangen lød ingen samtykkende mjauing. Kattene mumlet til hverandre i små grupper mens de kastet usikre blikk mot skikkelsen i vannet og katten ved siden av. Skeivfot stirret rasende tilbake med strittende pels som fikk ham til å se dobbelt så stor ut som vanlig. Han var åpenbart klar til å ta imot enhver katt som utfordret ham.

Til slutt stilnet mumlingen, og Blåstjerne spurte igjen: «Godkjenner klanen?» Bekreftelsen kom, men den var lav og motvillig, og noen av kattene sa ingenting. Skeivfot snerret irritert før han snudde seg og hinket tilbake til plassen sin.

Da vannet var klart igjen, mjauet Eikehjerte: «Du har ikke gjort ditt valg for Tordenklanen, Blåstjerne.»

«Nei, men jeg er klar nå,» svarte hun. «Se og godkjenn mitt valg.» Stolt betraktet hun vannet idet en mørk brunstripet skikkelse tok form i dypet.

Eikehjerte stirret på den og åpnet munnen på vidt gap i en lydløs latter. «Den der? Blåstjerne, du slutter aldri å overraske meg.»

«Hvorfor sier du det?» Blåstjernes tone avslørte at hun ble provosert. «Han er en flott ung katt, godt rustet til utfordringene som profetien vil bringe.»

Eikehjerte viftet på ørene. «Sa jeg at han ikke var det?»

Blåstjerne holdt blikket hans og så ikke på de andre kattene mens hun spurte: «Godkjenner klanen?» Da bekreftelsen kom, sterk og sikker, ga hun Eikehjerte en foraktfull smekk med halen og så en annen vei.

«Stjerneklanens katter,» mjauet hun og høynet stemmen. «Vi kan velge en kriger til å redde hver klan, men utover det kan vi ikke hjelpe dem. Må sjelene til alle våre krigerforfedre gå med disse kattene, hvor enn stjernene vil lede dem.»

